अस्ट्रेलियाली क्रिकेट दूतमा जोशी र लोहनी
अस्ट्रेलियाली क्रिकेटले ‘मल्टिकल्चरल एम्बासडर’ अर्थात् बहुसांस्कृतिक दूत कार्यक्रमअन्तर्गत दुई नेपालीलाई चयन गरेको छ । दक्षिण अस्ट्रेलियाबाट नेपाली मूलका विजय जोशी र क्विन्सल्यान्डबाट अमित लोहनी बहुसांस्कृतिक दूतमा चयन भएका हुन् ।
अस्ट्रेलिया — अस्ट्रेलियाली क्रिकेटले ‘मल्टिकल्चरल एम्बासडर’ अर्थात् बहुसांस्कृतिक दूत कार्यक्रमअन्तर्गत दुई नेपालीलाई चयन गरेको छ । दक्षिण अस्ट्रेलियाबाट नेपाली मूलका विजय जोशी र क्विन्सल्यान्डबाट अमित लोहनी बहुसांस्कृतिक दूतमा चयन भएका हुन् ।क्रिकेटलाई समावेशी र विविधता दिने उद्देश्यले बहुसांस्कृतिक दूत अवधारणा ल्याइएको क्रिकेट अस्ट्रेलियाले जनाएको छ । ५० जनाको समूह बनाई यो कार्यक्रम सञ्चालनमा ल्याइएको हो । यसमा वर्तमान क्रिकेट खेलाडी, व्यवसायी, राजनीतिज्ञ, पत्रकारलगायतका व्यक्ति दूतका रूपमा चयन भएका छन् ।यसमा अस्ट्रेलियाली क्रिकेटरहरू उस्मान ख्वाजा, अलाना किङ, एस्टोन अगर, पाकिस्तानी पूर्वक्रिकेटर वसिम अक्रम, भारतीय रवि शास्त्री, श्रीलंकन रसेल आर्नोल्डलगायतका व्यक्ति समेटिएका छन् । मुख्य गरेर पूर्व तथा वर्तमान क्रिकेटरलाई समेटिएको भए पनि यस समूहमा अधिकांश एसियाली मूलका छन् । बहुसांस्कृतिक दूतमा न्यु साउथ वेल्स राज्यका पूर्वप्रिमियर ब्यारी ओफ्यारेलसमेत रहेका छन् । नेपाली मूलबाट समेटिएका जोशी दक्षिण अस्ट्रेलियामा नेपाली क्रिकेटलाई यहाँको मूलधार क्रिकेटसँग जोड्न महत्त्वपूर्ण भूमिका निर्वाह गर्नेमध्येका एक हुन् । एडिलेड नेप्लिज क्रिकेट एसोसिएसन (एन्का) का अध्यक्ष रहेका जोशीले दक्षिण अस्ट्रेलियामा बालबालिकादेखि युवालाई क्रिकेट खेल्न प्रेरित गर्ने उद्देश्यले विभिन्न प्रतियोगिता गर्दै आएका छन् । क्विन्सल्यान्डबाट बहुसांस्कृतिक दूतमा चुनिएका लोहनीले ब्रिसबनमा नेपाली क्रिकेटलाई यहाँको स्थानीय क्रिकेटसँग जोड्न भूमिका खेलेका छन् । क्विन्सल्यान्ड नेप्लिज क्रिकेट एसोसिएसनका अध्यक्ष रहेका उनी अन्य बहुसांस्कृतिक समुदायसँग नजिक रहेर क्रिकेटको विस्तारमा काम गरिरहेका छन् । नेपाली मूलका प्रतिभावान् खेलाडीलाई अस्ट्रेलियाको मूलधारको क्रिकेटमा अवसर दिलाउन अब झन् सक्रियतापूर्वक लाग्ने जोशीले बताए । ‘मुख्य कुरा क्रिकेट अस्ट्रेलियासँग अब नेपाली समुदायको सिधै सम्पर्क हुने भयो,’ उनले भने, ‘क्रिकेट अस्ट्रेलियाले बनाउने नीतिमा हामीले पनि सुझाव दिने अवसर पायौं ।’क्रिकेट अस्ट्रेलियाले पहिलो पटक बहुसांस्कृतिक समुदायका खेलाडी समेट्ने उद्देश्यले यो अवधारणा ल्याएको र त्यसमा नेपालसमेत समेटिनु गर्वको कुरा भएको जोशीले बताए । ‘अब हामीले सल्लाह, सुझाव मात्र हैन कि प्रत्यक्ष रूपमा पोलिसी निर्माणमा कुरा राख्न पाइने भयो,’ उनले भने ।